Kalev Vapper

Kalev Vapper (sündinud 17. juulil 1953 Tallinnas) on eesti ettevõtja, ajakirjanik, sommeljee ja purjetaja.

 Elulugu 
Vapper on lõpetanud 1971. aastal Tallinna 36. Keskkooli ja 1976. aastal ajakirjanduse erialal Tartu Riikliku Ülikooli ning õppinud aastatel 1999–2001 Tartu Ülikooli magistriõppes majandust. 

Töö
pisi|Kalev Vapper 1980. aastal Eedo Raidet intervjueerimas.Foto: Jaan Künnap
Töötanud 1976–1993 Eesti Televisioonis (1978–1980 spordisaadete toimetuses) toimetajana, vanemtoimetajana ja peatoimetajana.

1992. aastal asutas esimese Eesti–Prantsuse ühisfirma AS Riviera, mida juhtis kuni aastani 1998 (veinide, tipp-parfümeeria ja kosmeetika import ja hulgimüük), 1993–1995 tegutses ka rõivaäris (United Colors of Benetton), 1999–2002 juhtis EMT müügivõrku, 2002–2005 töötas rootslastele kuuluvas alkoholifirmas V&S veinidivisjoni juhina, 2005–2007 oli juhatuse liige ja reklaamidirektor aktsiaseltsis Ühinenud Ajakirjad, 2007–2014 Majandus- ja Kommunikatsiooniministeeriumi avalike suhete osakonna juhataja ning AS-i Eesti Loots nõukogu liige, aastatel 2015–2023 Coop Eesti veinivaldkonna projektijuht.

Ta on tegutsenud sommeljeena ja veinikoolitajana.

 Sport 
Purjetama hakkas 1964 Kalevi Jahtklubis Taavi Oru juhendamisel. Võitnud 1964–2022 Eesti meistrivõistlustel klassides Optimist, Kadett, Finn ja Soling ning avamerepurjetamises kokku 26 medalit ja tulnud 16 korda Eesti meistriks nii roolimehe, kui meeskonnaliikmena. Võitnud MM-il avamerejahi Forte meeskonnas 2014 klassis ORC B kuldmedali ja 2010 klassis X-41 pronksmedali ning EM-il 2015 klassis ORC A/B kuldmedali. Olnud aastast 1968 Eesti Spordiseltsi Kalev Jahtklubi liige, aastatel 2006–2022 juhatuse liige ja aastatel 2012–2022 kommodoor. Aastatel 2020-2024 oli ta Eesti Jahtklubide Liidu president. Aastast 2022 Kalevi Jahtklubi auliige.

Tulnud 5 korda Eesti meistriks sisesõudmise vanuseklassides 50+, 60+ ja 70+. Võitis aastal 2025 rahvusvahelise sisesõudmisvõistluse Alfa Cup vanuseklassis 70+.

 Tegevus poliitikas 
Kalev Vapper kuulub alates 2002. aastast erakonda Isamaa.

Tallinna Linnavolikogu liige aastatel 2009–2017 (IRL), asendusliige aastal 2024 ja alates 2025.

Ta kandideeris 2025. aasta kohaliku omavalitsuse volikogude valimistel Kesklinna linnaosas, kogus 413 häält ning ei osutunud valituks.

Teoseid
 "Lähme olümpiaregatile" (1980) 
 "Täistuules" (1980) 
 "XXII olümpiamängud. Moskva '80" (kaasautor) (1982) 
 "Olümpiaregatiraamat" (kaasautor) (1983) 
 "Maalt ja merelt" (2015) 
 "Meri meid mõõdab" (2023)
 "Jääpurjetamine" (2025)

Ta on avaldanud purjetamis- ja veiniteemalisi artikleid ajakirjanduses (Spordileht, Kehakultuur, Kodukolle, Vine, Tehnikamaailm, Navigaator, Paat, Hetk). 

Ta on olnud kümnete ETV saatesarjade ("Kotermanni kool", "Ahoi, poisid!", "Küsi julgesti, kysy pois!", "Oma nägu", "Kontakt", "Olümpiamosaiik", "Eesti 1600" jne. autor ja saatejuht. Kommenteerinud ja teinud erisaateid 1980.a. Tallinna olümpiaregatilt.Teinud ka 62-saatelise sarja "Vein & Seltskond") autori ja toimetajana.

Liikmesus
1980 Eesti Ajakirjanike Liit
1990 Rahvusvahelise Spordiajakirjanike Liit (AIPS)

Välislingid

Kategooria:Eesti purjetajad
Kategooria:Eesti spordiajakirjanikud
Kategooria:Tartu Ülikooli filoloogiateaduskonna vilistlased
Kategooria:Tallinna inimesed
Kategooria:Sündinud 1953